Go tloga ka tlholego ya motho o dula a hloka tše di itšego gore a phologe. Dijo, tšhireletšo le diaparo ke tše dingwe tša dinyakwa tše. Mathomong batho ba iphedišitše ka go tsoma, ka go buna dikenyo tša dimela tša naga le ka go hwetša tšhireletšo magageng. Mola batho ba tšwela pele dinyakwa tša bona le tšona di ile tša oketšega mme gwa hlolega dinyakwa tšeo di ilego tša gapeletša batho go tšweletša le go itirela dilo tša go iphediša. Tša mabelo le dikopelo, Mashudu o be a se na taba le tšona. O be a ekwa bose ge morwedi wa gagwe a kgona Dipalo, a tseba gore Mmetse o ka se ke wa tla wa mo tshwenya. Mafelelong o be a bona ngwana wa gagwe a le MEDUNSA a ithutela bongaka. Ke seo se bego se dira gore Mashudu Makhado a hlokomele lapa la gagwe la pele. Ge e le la bobedi lona o be a lemogile gore o tsentše maoto ka legapeng. O be a no leboga masa. E be e le Lazi fela yoo a bego a bonala a mo hlompha, a mmitša papa. Ba bangwe bana ba ile ba no tšwela pele ba mmitša "Oom". Lazi o be a sa bonale bokhalate kudu, a nyakile go swana le papagwe ka dipopo le ka mmala. Gape e be e le yena a nnoši a tswetšwego ke yena Mashudu. Ba bangwe ba o be a ka se leke le tšatši la mohlolo go botšiša gore ba tswetšwe ke mang. Ga go tsebege gore go be go ka direga eng.